Elduain

Elduain (lehenago Elduayen deitua) Gipuzkoako ekialdean dagoen udalerri txikia da, Tolosaldea eskualdekoa. 25,2 km²-ko azalera du eta  biztanle zituen . urtean. UEMAko kidea da.

Mugakideak 
 Iparraldean: Hernani, Urnieta eta Andoain
 Hegoaldean: Berastegi, Gaztelu
 Ekialdean: Goizueta eta Arano
 Mendebaldean: Berrobi eta Belauntza

Zerbitzuak 

 Bake epaitegia
 Haur-eskola

Historia 
Burdin Aroan jada baziren udalerriaren mugetan, Leitzaran haranean, haizeolen bidez burdina lantzen zuten komunitateak. 

1374tik 1614ra Tolosari lotuta egon zen. 1848an, berriz, Berastegitik banandu zen.

Demografia 
2019an 250 biztanle zituen, horietatik %19,2k 65 urte edo gehiago zituen, eta atzerrian jaiotakoak %3,6 ziren.

Ekonomia 
2017an honela banatzen ziren sektore ekonomikoak: lehen sektorea BEGaren %7,3. Bigarren sektorea %71,3. Hirugarren sektorea %20,3. Eraikuntza %1,1.

Politika 
2007ko udal hauteskundeetan PP aurkeztu zen bakarrik, eta boto bat lortu zuen, Eusko Abertzale Ekintzak aurkezturiko zerrenda Espainiako auzitegi nazionalak baliogabetu ondoren. Ezker abertzaleak baliogabeko 83 boto lortu zituen. Orduan, alderdi Popularrak herriko karguak utzi eta herrikide batzuek eratutako gestora batek hartu zuen agintea udalean. Gestora horretako lehendakaria Jose Angel Urkizu izan zen.

2011ko udal hauteskundeetan Bilduk 103 boto lortu zituen.

2015eko udal hauteskundeetan EH Bilduk 48 boto lortu zituen. Boto zuriak 49 izan ziren. Jose Angel Urkizu aukeratu zuten alkate.

2019ko udal hauteskundeetan EH Bilduk 81 boto lortu zituen. Ohiana Amundarain izendatu zuten alkate.

Azpiegiturak 
GI-2130 errepideak Elduain,Berrobi eta Berastegi udalerriak zeharkatzen ditu. Berastegi igaro ondoren AP-15 autobidearekiko lotunea dago.

Ondasun nabarmenak

Megalitikoa 
Onyi-Mandoegi eta Belabietako inguruetan aztarna megalitiko ugari daude: Altxista, Basaburu, Belabieta Txiki, Loa eta Otsolepo trikuharriak, Altxista, Etzela, Etzela Oeste eta Etzelako Arritxuruak harrespilak eta Etzelako txokoa, Loa I eta Moa tumulua, hain zuzen ere.

Erlijioso eta zibila 
Alde batetik, Santa Katalina parrokia (XVI.mendean eraikia) eta Santa Kruz baseliza, eta bestetik, Erretoretxea, Olamiako ola, Sorregieta dorretxea (XVI. mendeko arkua du), Ugarango errota eta Inturi, Olloki-Haundi, Errementari, Allanegi, Sarobe, Garro, Ezpeleta, Txapitela, Kapañenea, Olaondo-txiki, Intzenea, Goienetxe eta Elutse baserriak aipatzekoak dira. Arretxe baserria monumentu izendatua dago.

Euskara 

Elduaingo euskara gipuzkeraren aldaera bat da, erdiguneko azpieuskalkian katalogaturiko Tolosaldeko euskara, hain zuzen. Datuen arabera, herriko euskaldunak %90.09 dira, eta euskararen erabilera %76.2 da.

Elduaindar ospetsuak 

 Manuel Ignazio Santa Kruz Loidi, Santa Kruz apaiza (1842-1926), apaiza eta Hirugarren Gerra Karlistako gerrillari ospetsua.
 Antonio Amundarain (1885-1954), antzerkigilea.
 Miguel Soroa (1926-2008), pilotaria.
 Rosa Soroa (1945), pilotaria, erraketista.
 Jaime Otamendi (1966), irrati esataria.
 Marimi Ugalde Zabala (1940) irakaslea eta Irurako alkatea.
 Garikoitz Goikoetxea (1989), kazetaria eta UEMAko teknikaria.

2013az geroztik Herbehereetako erregina den Maxima Zorreguietaren familiak, aitaren aldetik, Elduainen du jatorria, Sorregieta baserrian zehazki.

Erreferentziak

Ikus, gainera 
 Gipuzkoako udalerrien zerrenda

Kanpo estekak 

 Elduaingo albisteak Atarian

  Elduaingo udalaren webgunea.

Elduain